Tarybos direktyva
1973 m. gegužės 21 d.
iš dalies keičianti 1967 m. birželio 27 d. Direktyvą dėl įstatymų ir kitų teisės aktų, reglamentuojančių pavojingų medžiagų klasifikavimą, pakavimą ir ženklinimą etiketėmis, suderinimo
(73/146/EEB)
EUROPOS BENDRIJŲ TARYBA,
atsižvelgdama į Europos bendrijos steigimo sutartį, ypač į jos 100 straipsnį,
atsižvelgdama į Komisijos pasiūlymą,
atsižvelgdama į Europos Parlamento nuomonę,
atsižvelgdama į Ekonomikos ir socialinių reikalų komiteto nuomonę,
kadangi 1967 m. birželio 27 d. Tarybos direktyvos dėl įstatymų ir kitų teisės aktų, reglamentuojančių pavojingų medžiagų klasifikavimą, pakavimą ir ženklinimą etiketėmis, suderinimo [1] su paskutiniais pakeitimais, padarytais 1971 m. kovo 22 d. direktyva [2], 2 straipsnis klasifikuoja degiuosius skysčius pagal jų pliūpsnio temperatūrą; kadangi šiuo metu nėra metodų pliūpsnio temperatūrai nustatyti specifikacijos, būtų tikslinga priimti tuos pačius analizės metodus, kurie jau yra nustatyti tarptautiniuose susitarimuose dėl pavojingų medžiagų gabenimo;
kadangi technikos pažanga verčia greitai pritaikyti direktyvose nustatytus techninius reikalavimus dėl pavojingų cheminių medžiagų ir preparatų; kadangi, norint palengvinti būtinų priemonių įgyvendinimą, turėtų būti sukurta sistema, numatanti glaudų valstybių narių ir Komisijos bendradarbiavimą įsteigiant Direktyvų dėl techninių kliūčių panaikinimo pavojingų medžiagų ir preparatų prekybos srityje derinimo su technikos pažanga komitetą;
kadangi 1967 m. birželio 27 d. Tarybos direktyvos I priede yra pateiktas sąrašas pavojingų cheminių medžiagų, klasifikuojamų pagal medžiagos savybių būdingiausio elemento atominį skaičių, ir kiekvienos cheminės medžiagos ženklinimo metodai, kaip nuoroda į II, III ir IV priedus;
kadangi pavojingų cheminių medžiagų sąrašo tyrimas parodė, kad jį būtina pertvarkyti atsižvelgiant į naujausias mokslo ir technikos žinias; kadangi, be to, buvo nurodyta, kad netiksliai nurodyta kelių pavojingų cheminių medžiagų cheminė formulė arba pavadinimas; kadangi dėl tos priežasties sąrašas turėtų būti ištaisytas;
kadangi reikėtų pridėti aprašomąjį konkrečių rizikos veiksnių sąrašą;
PRIĖMĖ ŠIĄ DIREKTYVĄ:
1 straipsnis
1967 m. birželio 27 d. Tarybos direktyva iš dalies keičiama, kaip nurodyta kituose straipsniuose.
2 straipsnis
Itališkame tekste žodžiai "punto di scintilla" keičiami žodžiais "punto di infiammabilitá".
3 straipsnis
2 straipsnis papildomas šia straipsnio dalimi:
"3. Degiųjų skystų cheminių medžiagų ir preparatų, minimų straipsnio 2 dalies c ir d punktuose, pliūpsnio temperatūra nustatoma taikant metodus ir naudojant aparatūrą, nurodytą V priede."
4 straipsnis
6 straipsnis papildomas šia straipsnio dalimi:
"4. Tačiau, nukrypstant nuo šio straipsnio nuostatų, trejų metų laikotarpiu nuo pranešimo apie šią direktyvą Danija, Airija ir Jungtinė Karalystė gali savo teritorijoje leisti pateikti į rinką pavojingas chemines medžiagas, kurių pakuotė ir ženklinimas atitinka sąlygas, stojimo dieną galiojusias jų teritorijoje."
5 straipsnis
Prie 8 straipsnio pridedami šie straipsniai:
"8a straipsnis
Pataisos, kurias būtina daryti derinant priedus su technikos pažanga, priimamos laikantis 8c straipsnyje nustatytos tvarkos.
8b straipsnis
1. Įsteigiamas Direktyvų dėl techninių kliūčių panaikinimo pavojingų medžiagų ir preparatų prekybos srityje derinimo su technikos pažanga komitetas (toliau - komitetas), kurį sudaro valstybių narių atstovai ir pirmininkauja Komisijos atstovas.
2. Komitetas nustato vidinį reglamentą.
8c straipsnis
1. Jei daroma nuoroda į šiame straipsnyje nustatytą tvarką, pirmininkas savo iniciatyva arba prašant valstybės narės atstovui perduoda klausimą komitetui.
2. Komisijos atstovas pateikia komitetui priemonių, kurių turi būti imtasi, projektą. Komitetas savo nuomonę dėl projekto pareiškia per tokį laiką, kurį nustato pirmininkas atsižvelgdamas į klausimo skubumą. Sprendimui priimti pakanka 41 balso daugumos, valstybių narių balsus skaičiuojant Sutarties 148 straipsnio 2 dalyje nustatyta tvarka. Pirmininkas nebalsuoja.
3. a) Komisija patvirtina numatytas priemones, jeigu jos atitinka komiteto nuomonę.
b) Kai numatytos priemonės neatitinka komiteto nuomonės arba nuomonė nepareiškiama, Komisija nedelsdama pateikia Tarybai pasiūlymą dėl priemonių, kurių turi būti imtasi. Taryba sprendžia kvalifikuota balsų dauguma.
c) Jeigu Taryba per tris mėnesius nuo tos dienos, kai klausimas buvo jai perduotas, nepriima jokio sprendimo, pasiūlytas priemones patvirtina Komisija."
6 straipsnis
I-IV priedai keičiami naujais šios direktyvos I-IV priedais.
7 straipsnis
Įterpiamas V priedas, kaip šios direktyvos priedas.
Standartai ir metodai, kurių nuorodos pateikiamos šiame priede, turi galioti pranešimo apie šią direktyvą valstybėms narėms dieną.
8 straipsnis
1. Valstybės narės ne vėliau kaip per šešis mėnesius nuo pranešimo apie šią direktyvą dienos priima nuostatas, kad įgyvendintų šią direktyvą, ir nedelsdamos apie tai praneša Komisijai.
2. Valstybės narės užtikrina, kad Komisijai būtų pateiktos šios direktyvos taikymo srityje priimtos vidaus teisės nuostatos.
9 straipsnis
Ši direktyva skirta valstybėms narėms.
Priimta Briuselyje, 1973 m. gegužės 21 d.